
סדר-היום:   הצעת חוק המפלגות (מימון בחירות מקדימות) (הוראת שעה),  התשס"ו-2005  - 



 רוויזיה.  

נכחו:

חברי הוועדה:

מיכאל איתן – היו"ר

אבשלום וילן

גדעון סער

יולי תמיר

יועצת משפטית:  סיגל קוגוט 
מנהלת הוועדה:   דורית ואג
יועץ לוועדה:         צבי ענבר

קצרנית:               סיגל גורדון 

הצעת חוק המפלגות (מימון בחירות מקדימות) (הוראת שעה), התשס"ו-2005 

היו"ר מיכאל איתן:

שלום לכולם, אני פותח את ישיבת ועדת החוקה, חוק ומשפט, מדובר בחוק רגיש, הצעת חוק המפלגות (מימון בחירות מקדימות) (הוראת שעה), התשס"ו-2005, אני נוטה שלא להצביע אחד או שניים, הייתי רוצה לחכות שיגיעו עוד כמה חברים. מה עם אנשי מפלגת העבודה, הם לא יודעים שיש רוויזיה? 

דורית ואג:

מייד תגיע חברת הכנסת יולי תמיר. 

אבשלום וילן:

בינתיים תסביר במה מדובר. 

היו"ר מיכאל איתן:

אנחנו מתקנים את חוק המפלגות, בחירות מקדימות. אנחנו רוצים להגביל את גובה סכום ההוצאה וסכום התרומות שניתן לגייס על מנת להוציא את ההוצאה.  קבענו, מפלגה שמתמודדים בה לכנסת בין 501 ועד 5,000 איש, התקרה שהיא יכולה  לקבל ולהוציא היא 275,000 שקלים.  אם הבחירות הן לראשות הממשלה, זה פי חמישה מהסכום הזה.  


מ-501 ועד 5,000, הסכום הוא 275,000 שקלים.  לעומת זאת, מעל 5,000 ומעלה זה 400,000 שקלים, ואם זה לראשות הממשלה, זה פי חמישה. זאת אומרת, היום יש לנו שישה מתמודדים בליכוד,   בבחירות לפריימריז, התקציב יהיה 2 מיליון, והתקציב של חברי הכנסת הוא 275,000 שקלים. נוצר מצב, שאם הם רצו לראשות הממשלה, החוק כתב, שאפשר להשתמש בתקציב – אדם שרץ גם לראשות הממשלה, אם הוא נכשל, הוא ממשיך הלאה לכנסת, אסור לו להוציא יותר מההוצאה שהיתה מותרת לו לראשות הממשלה. אמרתי, יש בעיה, אם התקציב הוא 2 מיליון ובמהלך המרוץ לראשות הממשלה הוא הוציא רק מיליון, הפסיד לראשות הממשלה, נותרו לו עוד מיליון שקלים לבחירות לכנסת, ולאחרים קבעתם 275,000 שקלים.  הפער בין ראשות הממשלה לכנסת, זה לא הגיוני. 

אבשלום וילן:


 מה התיקון? 

היו"ר מיכאל איתן:

 התיקון הוא, שמה שהוא הוציא עד לגמר בחירת ראש הממשלה, הוא הוציא בהתאם לתקרה של 2 מיליון, מאותו יום, הוא רץ לבחירות לכנסת, אם מערכת הבחירות מתנהלת במקביל, 40% מהסכום המוקצה לבחירות לכנסת הוא יכול להוסיף תקציב נוסף. 

אבשלום וילן:


אם הוא הוציא 2 מיליון שקלים? 

סיגל קוגוט:

זה המקסימום, יותר מזה הוא לא יכול להוציא. 

יולי תמיר:

התמודד מתן וילנאי לראשות המפלגה, הוא צריך לדווח שנה לאחור - - - 

סיגל קוגוט:

את מדברת על השקיפות של התרומה.  שנה אחורה, ברור שזה לא סנקציות, זאת שקיפות. 

יולי תמיר:

שתי הערות. הראשונה, למי שהתמודד לראשות המפלגה. אומר מתן וילנאי, התמודדתי, קיבלתי, על פי המותר, 34,000 שקלים, מזה נשארו לי 20,000 שקלים. מה מותר - - - 

היו"ר מיכאל איתן:

זה כתוב בחוק. 

סיגל קוגוט:

את זה אנחנו מתקנים עכשיו, אנחנו אומרים, שמי שהתמודד בבחירות לראשות הממשלה ואחר כך ממשיך ומתמודד לבחירות לכנסת, יכול להוציא על הבחירות לכנסת, בנוסף למה שהוציא - - - 

היו"ר מיכאל איתן:

היא שואלת מה עם יתרת הכסף? 

יולי תמיר:

מה עם יתרת הכסף?  השאלה, אם הולכים אחורה, מה קורה לתרומות מעל 10,000 שקלים, ולמועמד היה מותר לקבל 34,000? 

סיגל קוגוט:

 מה שהוא קיבל כדין – הוא קיבל כדין.  נשארו לו כספים, יש סעיף בחוק המפלגות שאותו לא שינינו, הוא יכול להמשיך להחזיק בכספים ולהוציא אותם תוך שנתיים, אם מערכת הבחירות השנייה היא תוך שנתיים. עכשיו אנחנו מגבילים את סכום המקסימום שהוא יכול להוציא. 

צבי ענבר:

על הבחירות שהוא כבר ניהל, חלות הוראות 28(יח), הקיים, שבו אנחנו לא נוגעים, של שימוש ביתרה. 

סיגל קוגוט:


ואומר, למי שיש יתרה, יכול תוך שנתיים – אם יש עוד מערכת בחירות מקדימות – להשתמש בזה. יש כאן הגבלה ברוויזיה של הסכום. הוא יוכל להוציא רק 40% מהסכום של חבר כנסת. 

יולי תמיר:

זה ממה לא סביר. אני אומרת לכם, שני אנשים שהתמודדו אצלנו, מתן וילנאי ופואד בן-אליעזר,  רוצים עכשיו לגייס כסף ולא מוכנים להוציא רק 40%. למה שיוציא רק 40%? 

היו"ר מיכאל איתן:

ההצעה שלי היתה כך, התקציב שהוא יכול להוציא, אם יש שתי מערכות בחירות, בחלק היחסי שנותר לביצוע מערכת הבחירות השנייה לכנסת. כלומר, חבר הכנסת מתן וילנאי היה יכול לאסוף שוב 100%. אצל הליכוד, מאחר וזה נכנס לתקופה, הם יכולים לקבל רק את השבועיים שנשארו, את החלק היחסי.  זה יוצר מנגנון נורמלי. 

צבי ענבר:

מתן וילנאי ופואד בן-אליעזר לא נכללים בסעיף הזה. 

יולי תמיר:

למה? 

צבי ענבר:

מאחר שזה רק על בחירות שעוד לא היו, החוק הזה מתחיל ממערכת הבחירות שמתחילה מעכשיו. 

יולי תמיר:

אז בגלל הנימוק שלך אני יכולה להגיד להם שזה עדיין לא נכלל. 

צבי ענבר:

כן. 

אבשלום וילן:


על הליכוד זה יתפוס, עליהם – לא. 

יולי תמיר:

קיבל ח"כ לפני שבועיים תרומה של 25,000 שקלים, מה הוא עושה? 

צבי ענבר:

יחזיר לתורם. 

היו"ר מיכאל איתן:

אל"ף, אסור לו.  למה לך לומר 25,000, תגידי 10,000. הבעיה היא ב-10,000 שקלים, שכן מותר, והוא הבטיח לתורם, ששמו לא יתפרסם. עכשיו עומדים לפרסם את שמו, זה שינוי רטרואקטיבי.  

יולי תמיר:

מי שקיבל כספים בשנה האחרונה, שלא עונים על הקריטריונים האלה, חייב להחזיר אותם? 

היו"ר מיכאל איתן:

לא. 

סיגל קוגוט:

את מדברת על דברים שהם לא למערכת הבחירות. החוק הזה מדבר על כספים למטרת מערכת הבחירות. 

היו"ר מיכאל איתן:

אם קיבלת את הכסף למטרות אחרות, את לא יכולה להשתמש בהם למערכת הבחירות. 

יולי תמיר:

אני צריכה לדווח עליהם?  קיבלתי והשתמשתי. 

היו"ר מיכאל איתן:

מבקר המדינה יגיד לך, תפתחי חשבון בנק, נהלי שם את כל קמפיין הבחירות שלך. 

סיגל קוגוט:

תשימי את כל התרומות לבחירות בחשבון נפרד. 

היו"ר מיכאל איתן:

אם לא תשימי שם כסף, לא תוכלי להוציא. אם תוציאי ממקום אחר, עברת על החוק. הכל מתנהל באותו חשבון. את יכולה להביא כספים שנשארו לך ממערכת הבחירות לפני ארבע שנים ולהעביר אותם לחשבון הבנק הזה, לומר, זאת היתרה שנשארה לי מהפעם הקודמת. 

יולי תמיר:

שאלה אחרונה, כמה כסף אפשר להביא מהבית? 

היו"ר מיכאל איתן:

כמה שרוצים. 

יולי תמיר:

בפעם שעברה, אצלנו היתה מגבלה. 

דורית ואג:

צריך להצביע על הבקשה שלך לרוויזיה. 

היו"ר מיכאל איתן:

מי בעד הרוויזיה, ירים את ידו. 

הצבעה

בעד הרוויזיה – 4

נגד – אין 

נמנעים – אין 

הרוויזיה התקבלה. 

היו"ר מיכאל איתן:

הרוויזיה התקבלה פה אחד. 


מי בעד התיקון שבוצע בהקשר למערכת בחירות שבה יש מועמד לראשות ממשלה ומערכת בחירות לחברות בכנסת, כאשר הן נעשות אחת במקביל לשנייה. כפי שכתוב בסעיף 28ח(ב), ירים את ידו. 

הצבעה

בעד התיקון – 4

נגד – אין

נמנעים – אין

התיקון התקבל. 

היו"ר מיכאל איתן:

התיקון התקבל פה אחד. תודה רבה, הישיבה נעולה. 

הישיבה ננעלה בשעה 16:30.
